মিঠুবেন পেটিট

[থাম্ব|ডাণ্ডিতে [মহাত্মা গান্ধী ১৯৩০ সালের ৬ই এপ্রিল। তাঁর পিছনে তাঁর দ্বিতীয় পুত্র মণিলাল গান্ধী এবং মিঠুবেন পেটিট।]]
**মিঠুবেন হরমুসজি পেটিট** (১১ এপ্রিল ১৮৯২ &#x2013; ১৬ জুলাই ১৯৭৩) ছিলেন একজন ভারতীয় স্বাধীনতা কর্মী যিনি মহাত্মা গান্ধীর ডাণ্ডি মার্চে অংশগ্রহণ করেছিলেন। একজন অগ্রণী মহিলা স্বাধীনতা কর্মী হিসেবে, তিনি, রাষ্ট্রীয় স্ত্রী সভার সম্পাদক ছিলেন। এটি গান্ধীবাদী আদর্শের ওপর প্রতিষ্ঠিত একটি মহিলা আন্দোলন। তিনি ১৯৬১ সালে তাঁর সামাজিক কাজের জন্য ভারতের চতুর্থ সর্বোচ্চ বেসামরিক সম্মান, পদ্মশ্রী লাভ করেন।

## পরিবার এবং পটভূমি
১৮৯২ সালের ১১ই এপ্রিল বোম্বেতে একজন ধনী পার্সি জরথুষ্ট্রীয় পরিবারে মিঠুবেন জন্মগ্রহণ করেন। তাঁর বাবা ছিলেন সুপরিচিত শিল্পপতি, সমাজসেবী এবং ব্যারোনেট স্যার দিনশ মানেকজি পেটিটের পুত্রদের মধ্যে একজন। মিঠুবেন ছিলেন শিল্পপতি বোমানজি দিনশ পেটিটের ভাইঝি এবং জাহাঙ্গীর বোমানজি পেটিট ও রতনবাই পেটিটের খুড়তুতো বোন।

মিঠুবেন কোলাবার কনভেন্ট অফ জেসাস অ্যাণ্ড মেরি থেকে পড়াশোনা করেছেন। পেটিট পরিবারের পক্ষ থেকে তাঁর সক্রিয়তার প্রতি বিরোধ জানানো হয়েছিল। তাঁকে তার সক্রিয়তা ত্যাগ করার জন্য অনুরোধ করা হয়েছিল, অন্যথায় উত্তরাধিকার থেকে বঞ্চিত করার হুমকি দেওয়া হয়েছিল।  তিনি তাদের দাবি মানেন নি এবং প্রতিক্রিয়ায় জানিয়েছিলেন: "সরকারের সাথে বসে থাকা আপনাদের কাজ এবং দেশের সাথে থাকা আমার ব্যাপার।"

## কর্মজীবন

### ভারতীয় স্বাধীনতা আন্দোলন
মিঠুবেন তাঁর পিসি জাইজি জাহাঙ্গীর পেটিটের দ্বারা প্রভাবিত হয়েছিলেন। জাইজি মহাত্মা গান্ধীর অনুসারী ছিলেন এবং গান্ধী আদর্শের ওপর প্রতিষ্ঠিত একটি মহিলা আন্দোলন, রাষ্ট্রীয় স্ত্রী সভার সম্পাদক ছিলেন। ১৯২৭ সালে গুজরাটের বন্যার সময় তিনি রতনবহেন মেহতা এবং ভক্তিবা দেশাইয়ের সাথে ত্রাণ কাজে সক্রিয় ছিলেন। ১৯২৮ সালে বারদোলি সত্যাগ্রহের সময়, তিনি মহিলাদের মধ্যে সচেতনতা তৈরির জন্য গ্রাম থেকে গ্রামে ঘুরে বেড়ান। ১৯২৯ সালে তিনি বোরসাদ সত্যাগ্রহে অংশ নিয়েছিলেন এবং শিবিরে অবস্থান করেছিলেন।

কস্তুরবা গান্ধী এবং সরোজিনী নাইডুর সাথে মিঠুবেন লবণ অভিযানে গুরুত্বপূর্ণ ভূমিকা পালন করেছিলেন, যেখানে কস্তুরবা গান্ধী সবরমতিতে পদযাত্রা শুরু করেছিলেন, সরোজিনী নাইডু ১৯৩০ সালের ৬ই এপ্রিল ডাণ্ডিতে প্রথমবারের মতো লবণ তুলেছিলেন এবং ১৯৩০ সালের ৯ই এপ্রিল ভীমরাদে মহাত্মা গান্ধীর আইন লঙ্ঘনের পুনরাবৃত্তির সময় মিঠুবেন তাঁর সঙ্গে দাঁড়িয়েছিলেন। এই পদযাত্রাটি ছিল ভারতীয় স্বাধীনতা আন্দোলনের সবচেয়ে গুরুত্বপূর্ণ ঘটনাগুলির মধ্যে একটি। এমন এক সময়ে যখন নারীদের পিছনে থাকতে বাধ্য করা হয়েছিল (ভারতে সেই সময়ে পুরুষতান্ত্রিক সংস্কৃতির কারণে), মিঠুবেন ছিলেন সেই তিনজন মহিলার মধ্যে একজন যাঁরা লবণের ওপর করের বিরুদ্ধে পদযাত্রা এবং আইন অমান্য আন্দোলনে গুরুত্বপূর্ণ ভূমিকা পালন করেছিলেন। মিঠুবেন ১৯২৮ সালের বারদোলি সত্যাগ্রহে অংশগ্রহণ করেছিলেন যেটি ব্রিটিশ রাজের বিরুদ্ধে একটি "কর বৃদ্ধিতে বাধা দানের আন্দোলন" অভিযান ছিল। এখানে তিনি সর্দার প্যাটেলের নেতৃত্বে কাজ করেছিলেন। মিঠুবেন ভারতে মদ বিরোধী আন্দোলনে গুরুত্বপূর্ণ ভূমিকা পালন করেছিলেন। তিনি মহাত্মা গান্ধীর সাথে থেকে গুজরাটের তফসিলি উপজাতিদের সাথে মদের সমস্যা নিয়ে আলোচনা করেছিলেন।

### সামাজিক কাজ
১৯৩০ সালে মিঠুবেন মারোলিতে *কস্তুরবা বনত শালা* বা কস্তুরবা সেবাশ্রম নামে একটি আশ্রম স্থাপন করেন, যেখানে আদিবাসী, হরিজন এবং জেলে পরিবারের সুবিধাবঞ্চিত শিশুদের সুতা কাটা, তাঁত তৈরি, বুনন, দুগ্ধ খামার এবং চামড়ার কাজ শেখানো হতো। এছাড়াও সেলাইয়ের ওপর একটি ডিপ্লোমা কোর্স করানো হত, যাতে মহিলাদের স্বাবলম্বী করা যায়। "মাইজি" (মা) নামে পরিচিত মিঠুবেন ১৯৪২ সালে মানসিকভাবে অসুস্থ রোগীদের বৈজ্ঞানিক চিকিৎসার জন্য একই নামে একটি হাসপাতালও খোলেন।

## মৃত্যু
মিঠুবেন ১৯৭৩ সালের ১৬ জুলাই সুরাটে মারা যান। 

## স্বীকৃতি
১৯৬১ সালে মিঠুবেন তাঁর সামাজিক কাজের জন্য পদ্মশ্রী সম্মান লাভ করেন।

## তথ্যসূত্র

## বহিঃসংযোগ

* কস্তুরবা সেবাশ্রম

বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:২০শ শতাব্দীর ভারতীয় রাজনীতিবিদ
বিষয়শ্রেণী:মহারাষ্ট্রের রাজনীতিতে নারী
বিষয়শ্রেণী:মহারাষ্ট্রের ভারতীয় স্বাধীনতাকর্মী
বিষয়শ্রেণী:মহারাষ্ট্রের শিক্ষাবিদ
বিষয়শ্রেণী:মহারাষ্ট্রের নারী শিক্ষাবিদ
বিষয়শ্রেণী:মহারাষ্ট্রের সমাজকর্মী
বিষয়শ্রেণী:গান্ধীবাদী
বিষয়শ্রেণী:মুম্বইয়ের পারসি ব্যক্তি
বিষয়শ্রেণী:সামাজিক কাজে পদ্মশ্রী প্রাপক
বিষয়শ্রেণী:১৯৭৩-এ মৃত্যু
বিষয়শ্রেণী:১৮৯২-এ জন্ম
বিষয়শ্রেণী:ভারতীয় নারী স্বাধীনতা কর্মী